VEGA præsenterer

**Sprudlende kreativitet fra legenderne i Bob Hund**

*Den 27. november kan du opleve svenske Bob Hund, når de slipper vildskaben og rockeksperimenterne løs i Store VEGA.*

Bob Hund har netop udgivet den rørende almenmenneskelige hymne ”Vi är såå lyckliga som bara olyckliga människor kan bli”. Bandets kommende album *0-100* indkapsler virkelighedens smukke skævhed i bandets eget unikke rockunivers.

*0-100* er bandets niende studiealbum, og de sprudler af kreativitet og en stærk vilje til at udfordre sig selv. De svenske musiker har siden 1991 turneret land og rige rundt med deres farverige rocksange.

Bandet står bag en række eksperimenter og kunstprojekter, og de seneste år er den tilgang blevet reglen frem for undtagelsen. I 2015 spillede de på Jazzhouse og mødte op uden instrumenter, da de havde solgt deres egne. Fans skulle medbringe instrumenter for at høre bandet spille. Det samme gjorde sig glædende på Roskilde Festival senere på året, hvor bandet leverede svensk rockmagi under Avalons-teltdug. Gaffa kvitterede med fem stjerner og skrev bl.a.:

*"…Godt observeret, for der er løbet meget i vand i åen siden, og det alternative skandinaviske publikum har for længst erklæret dem deres kærlighed, og den er om noget gengældt.”*

Med en baggrund i lige dele Kraftwerk, lo-fi indierock, krautrock og svensk visetradition er de svenske legender et musikalsk unikum. Forsanger Thomas Öberg leverer på tyk skånsk lyrik, der består af lige dele poesi og hverdagssprog, men livet smelter sammen i forsangerens forunderlige univers, og han har inspireret en hel generation af både danske og svenske sangskrivere.

Bob Hund består af Conny Nimmersjö, Johnny Essing, Jonas Jonasson, Mats Hellqvist, Thomas Öberg, Christian Gabel og Martin Kann, der i 28 år har fået halen til at logre af begejstring hos både anmeldere og publikum i Skandinavien.

**Fakta om koncerten:**

Bob Hund (SE)  
Onsdag d. 27. november kl. 20.00  
Store VEGA, Enghavevej 40, 1674 København V  
Billetpris: 265 kr. + gebyr  
Billetsalget starter i dag via VEGA.dk og Ticketmaster.